Ο **Ντίνος Κωνσταντινίδης** (10 Μαΐου 1929 – 20 Ιουλίου 2021) ήταν Ελληνοαμερικανός συνθέτης σύγχρονης  κλασικής μουσικής.

Ο Κωνσταντινίδης γεννήθηκε στα Ιωάννινα, όπου πήρε τα πρώτα μαθήματα βιολιού με την Κωνσταντινουπολίτισσα Όλγα Μέντζου, μαθητές της οποίας υπήρξαν και ο Τάτσης Αποστολίδης, ο Δημήτρης Βράσκος, ο Θεόδωρος Τενεζάκης, ο Βύρων Καψάλης κ.ά. Συνέχισε τις σπουδές του στο βιολί, τα θεωρητικά της μουσικής και τη σύνθεση στο Ελληνικό Ωδείο της Αθήνας, από όπου αποφοίτησε το 1952 με Α’ βραβείο και το έπαθλο "Δ. Λαυράγκα", και στη Σχολή Τζούλιαρντ της Νέας Υόρκης (1957-1960) με τριετή υποτροφία. Έλαβε μεταπτυχιακό δίπλωμα (master) στη μουσική από το Πανεπιστήμιο της Ιντιάνα και διδακτορικό δίπλωμα σύνθεσης από το Πανεπιστήμιο της Πολιτείας του Μίσιγκαν. Έδωσε συναυλίες ως σολίστ, μέλος και εξάρχων της Κρατικής Ορχήστρας Αθηνών (1955-1962), της Συμφωνικής Ορχήστρας του Εθνικού Ιδρύματος Ραδιοφωνίας και της Μικρής Ορχήστρας Αθηνών (1961-1963). 

Από το 1967 ο Κωνσταντινίδης δίδαξε στο Πανεπιστήμιο της Πολιτείας της Λουϊζιάνα, όπου το 1986 κατέλαβε την Έδρα Σύνθεσης Boyd, την υψηλότερη θέση για καθηγητή στο οικείο Πανεπιστήμιο, και τιμήθηκε με το βραβείο διδασκαλίας της Εθνικής Μουσικής Εταιρείας Παιδαγωγών Αμερικής. Επίσης διεύθυνε το Φεστιβάλ Σύγχρονης Μουσικής του ίδιου Πανεπιστημίου και την ορχήστρα Sinfonietta της Λουϊζιάνα. Έλαβε το πρώτο βραβείο στον Διεθνή Διαγωνισμό Μουσικής Δωματίου του Brooklyn College το 1981 και στο First Midwest Chamber Opera Conference το 1985, ενώ τιμήθηκε με το Βραβείο Glen του L’Ensemble of New York το 1989 και με το Delius International Composition Grand Prize το 1997. Τον Μάιο του 2010 τιμήθηκε από το Πανεπιστήμιο Μακεδονίας με τον τίτλο του Επίτιμου Διδάκτορα του Τμήματος Μουσικής Επιστήμης και Τέχνης. 

Ο Κωνσταντινίδης έγραψε όπερες, τραγούδια μελοποιημένης ποίησης, κοντσέρτα, έργα μουσικής δωματίου και σκηνική μουσική. Τα έργα του, που ξεπερνούν τα 320, ακούστηκαν και ακούγονται σε συναυλίες σε διάφορα μέρη του κόσμου και κυκλοφορούν ηχογραφημένα σε περισσότερα από 65 CD. Πέθανε σε ηλικία 92 ετών στις 20 Ιουλίου 2021.

Παραπομπές
----------

1. ↑  Κολοβός, Χρήστος Ηλ. (21 Ιουλίου 2021). «'Έσβησε' ο Ηπειρώτης συνθέτης - βιολιστής - μαέστρος και παιδαγωγός Ντίνος Κωνσταντινίδης (1929-2021)». *www.902.gr*. Ανακτήθηκε στις 17 Οκτωβρίου 2023.
2. ↑  Μέγαρο Μουσικής Θεσσαλονίκης, «Ντίνος Κωνσταντινίδης, Συνθέτης». *www.tch.gr*. Ανακτήθηκε στις 17 Οκτωβρίου 2023.
3. ↑  Μέγαρο Μουσικής Θεσσαλονίκης, «Ντίνος Κωνσταντινίδης, Συνθέτης». *www.tch.gr*. Ανακτήθηκε στις 17 Οκτωβρίου 2023.
4. ↑  (LSU), Louisiana State University. «Dinos Constantinides | LSU School of Music». *www.lsu.edu* (στα Αγγλικά). Ανακτήθηκε στις 18 Ιουλίου 2018.
5. ↑  «CONSTANTINIDES (DINOS) PAPERS» (PDF).
6. ↑  «Dinos Constantinides, Music for Bill, for flute and string quartet» (PDF). *PSEPHEDA: Digital Library and Institutional Repository* (στα Αγγλικά). Ανακτήθηκε στις 17 Οκτωβρίου 2023.
7. ↑  Μέγαρο Μουσικής Θεσσαλονίκης, «Ντίνος Κωνσταντινίδης, Συνθέτης». *www.tch.gr*. Ανακτήθηκε στις 17 Οκτωβρίου 2023.
8. ↑  Μέγαρο Μουσικής Θεσσαλονίκης, «Ντίνος Κωνσταντινίδης, Συνθέτης». *www.tch.gr*. Ανακτήθηκε στις 17 Οκτωβρίου 2023.
9. ↑  Κολοβός, Χρήστος Ηλ. (21 Ιουλίου 2021). «'Έσβησε' ο Ηπειρώτης συνθέτης - βιολιστής - μαέστρος και παιδαγωγός Ντίνος Κωνσταντινίδης (1929-2021)». *www.902.gr*. Ανακτήθηκε στις 17 Οκτωβρίου 2023.
10. ↑  «Greek-US composer and concertmaster dies, 92». *Slipped Disc* (στα Αγγλικά). 22 Ιουλίου 2021. Ανακτήθηκε στις 22 Ιουλίου 2021.